**อย. ห่วงใยสุขภาพ แนะซื้อผลิตภัณฑ์ “ทางเลือกสุขภาพ” เป็นของฝากญาติมิตรในวันครอบครัว**

14 เม.ย. วันครอบครัว อย. แนะประชาชน เลือกผลิตภัณฑ์อาหารที่มีสัญลักษณ์โภชนาการ "ทางเลือกสุขภาพ (Healthier Choice)" กลับบ้านไปฝากญาติมิตร ลดเสี่ยงการเกิดโรคไม่ติดต่อเรื้อรัง (NCDs)   
และมีสุขภาพดีต้อนรับปีใหม่ไทย

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า ในช่วงเทศกาลสงกรานต์ซึ่งมีวันครอบครัวตรงกับวันที่ 14 เมษายน 2567 เป็นโอกาสดีที่ลูกหลานจะได้เดินทางกลับบ้าน  
เยี่ยมเยือนพ่อแม่ ปู่ย่า ตายาย พบปะญาติมิตรและผู้ที่เคารพนับถือ พร้อมกับการเลือกซื้อของฝากต่าง ๆ โดยเฉพาะผลิตภัณฑ์อาหาร สำนักงานคณะกรรมการอาหารและยา (อย.) ขอแนะนำให้เลือกซื้อผลิตภัณฑ์อาหารที่มีสัญลักษณ์โภชนาการ “ทางเลือกสุขภาพ (Healthier Choice)” บนฉลาก เพื่อเป็นตัวแทนแห่ง  
ความรักความห่วงใยในสุขภาพของผู้รับ ซึ่งเครื่องหมายนี้จะบอกปริมาณสารอาหารของผลิตภัณฑ์นั้น ๆ ได้แก่ น้ำตาล ไขมัน โซเดียม ที่เหมาะสมต่อสุขภาพ เพื่อลดความเสี่ยงที่จะเกิดโรคไม่ติดต่อเรื้อรัง (NCDs) เช่น   
โรคอ้วน โรคเบาหวาน ความดันโลหิตสูง ภาวะไตวายเรื้อรัง หัวใจและหลอดเลือด โดยขณะนี้ผลิตภัณฑ์ที่ผ่านการรับรองการแสดงสัญลักษณ์ทางเลือกสุขภาพมีครอบคลุม 15 กลุ่ม ได้แก่ อาหารมื้อหลัก เครื่องดื่ม เครื่องปรุงรส ผลิตภัณฑ์นม อาหารกึ่งสำเร็จรูป ขนมขบเคี้ยว ไอศกรีม น้ำมันและไขมัน ขนมปัง อาหารเช้าธัญพืช ขนมอบ อาหารว่าง ผลิตภัณฑ์จากปลาและอาหารทะเล ผลิตภัณฑ์จากเนื้อสัตว์ รวมกว่า 2,999 รายการ จาก 487 บริษัท

**รองเลขาธิการฯ อย.** กล่าวเพิ่มเติมว่า ในการเลือกซื้อผลิตภัณฑ์อาหารขอให้ผู้บริโภคอ่านฉลาก  
เพื่อเป็นข้อมูลช่วยในการตัดสินใจ ดูวันที่ผลิต วันที่ควรบริโภคก่อน วันหมดอายุ วิธีใช้ วิธีเก็บรักษา คำเตือน และข้อมูลสำหรับผู้แพ้อาหาร ทั้งนี้ ผู้บริโภคสามารถตรวจสอบผลิตภัณฑ์ที่ได้รับอนุญาตผ่านทางเว็บไซต์ อย. www.fda.moph.go.th หากมีข้อสงสัยสามารถสอบถามหรือแจ้งข้อร้องเรียนได้ที่สายด่วน อย. 1556   
หรือผ่าน Line: @FDAThai,Facebook: FDA Thai หรือ E-mail: 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 11 เมษายน 2567 ข่าวแจก 139 / ปีงบประมาณ พ.ศ. 2567**